‘SA onderwys kort oplossings, nié verskonings’(Argieffoto) Paul Colditz, voormalige uitvoerende hoof van die Federasie van Beheerliggame van Suid-Afrikaanse Skole (Fedsas), meen daar is dikwels in Suid-Afrikaanse onderwys ’n verskoning vir elke probleem eerder as ’n oplossing. “Die eerste stap is om te besef dat jy nie iets wat fundamenteel verkeerd is kan herstel deur ŉ paar pleisters op te plak nie. Ons moet onderwysleiers identifiseer wat moet gaan sit en ŉ onderwysbloudruk saamstel,” het Colditz die afgelope naweek as hoofspreker op Fedsas se algemene jaarvergadering gesê. Colditz wat onlangs ná 14 jaar as uitvoerende hoof van Fedsas afgetree het, se voorstelle vir só ŉ bloudruk sluit in dat daar vasgestel moet word “hoe geld tot in ŉ klaskamer kom en dat daar ŉ stelsel daarvoor ontwikkel moet word. Gans te veel geld gaan verlore in ŉ lang pyplyn wat geen waarde toevoeg nie.” Paul Colditz Hy sê daar word ook ŉ kernkurrikulum benodig wat betekenisvol is, maar tog buigbaar genoeg om aan te pas by verandering. “Ons moet ook weer die professie van onderwys in ere herstel. Ons moet opvoeders oplei om professioneel te wees en wat trots is op hul professionele status. Sommige vakbonde se gebruik om na onderwysers as ‘werkers’ te verwys, doen die professie onnoembare skade aan.” Colditz stel ook voor dat duisende burokrate wat nie ŉ bydrae lewer nie, verwyder moet word. “Ons moet groot belê in die ontwikkeling van onderwysleiers wat skole suksesvol kan lei sodat burokrate nie nodig is om die stelsel te laat funksioneer nie. Die houvas van vakbonde op onderwys moet ook gebreek word. Vakbonde het ŉ rol, maar die houvas knou die stelsel.” Oor sy jare by Fedsas het Colditz gesê sy droom was altyd om dit die lekkerste werkplek te maak. “Dit is ook vir my ŉ riem onder die hart om te sien hoe Fedsas se personeel en ons lidskole inkoop op ons ideaal om gehalte-onderwys in alle openbare skole te vestig.” Dr. Jaco Deacon het in Oktober die leisels by Colditz oorgeneem as uitvoerende hoof van Fedsas terwyl dr. Shaun Mellors tydens die algemene jaarvergadering in Bloemfontein as voorsitter van Fedsas se nasionale raad herkies is. Hess Radley is as nuwe ondervoorsitter verkies.